Kosovë, blloqe koalicionesh parazgjedhore
Pak para mesnatës, Partia Demokratike u mor vesh për një koalicion parazgjedhor me Aleancës për Ardhmërinë e Kosovës dhe Nismën për Kosovën, që ishte nismëtare e mocionit që çoi në rënien e qeverisë së Kosovës.
Partitë politike në Kosovë u dhanë fund përpjekjeve të tyre për të nënshkruar koalicione të gjera parazgjedhore, një gjë e pazakontë deri në këto zgjedhje. Në mesnatë kaloi afati i dhënë nga Komisioni Qendror i Zgjedhjeve për regjistrimin e koalicioneve që duan të marrin pjesë në zgjedhjet e parakohshme parlamentare të 11 qershorit si koalicione. Si asnjëherë më parë përgatitjet për këto zgjedhje çuan në krijimin e blloqeve të mëdha politike. Partia Demokratike e Kosovës arriti marrëveshje me Aleancën për Ardhmërinë e Kosovës, Nismën për Kosovën dhe disa parti të tjera të vogla për të krijuar një koalicion të gjerë për zgjedhjet e 11 qershorit. Kandidat për kryeministër i këtij koalicioni do të jetë Ramush Haradinaj. Lidhja Demokratike e Kosovës ndërkaq është përfshirë në koalicion parazgjedhor me dy parti politike, me Aleancën Kosova e Re të Behgjet Pacollit dhe Alternativën e drejtuar nga Mimoza Kusari – Lila. Kryetari i Lidhjes Demokratike të Kosovës, Isa Mustafa, aktualisht kryeministër në largim, ka vendosur të mos përfshihet as në listën zgjedhore, ndërsa ka caktuar si kandidat për kryeministër ministrin e tij e deritashëm të financave, Avdullah Hoti. Ndërsa, lëvizja Vetëvendosje do të konkurrojë në këto zgjedhje e vetme, pa koalicione dhe kandidat i saj për postin e kryeministrit pritet të jetë Albin Kurti. Zgjedhjet e parakohshme pasuan rënien e qeverisë së Kosovës dhe prishjes së koalicionit të udhëhequr nga Partia Demokratike dhe Lidhja Demokratike e Kosovës, të cilat për dy vjet e gjysmë udhëhoqën me vendin. Qeveria ra pas votimit të një mocioni të mosbesimit ndaj saj që ishte iniciuar nga Nisma për Kosovën. Komisioni Qendror i Zgjedhjeve ka caktuar dhjetë ditë fushatë zgjedhore për partitë politike.